**Jenny Hansen (1917-1994)**

Jenny giftet seg i 1939 med **Jens Pettersen (1917-2008)**. Jens var sønn av ekteparet Marie Kristiansen (1888-1967) fra Lillestrøm og Even Pettersen (1890-1964) fra Søndre Land. Da Jens ble født bodde de i Granerud, og Even arbeidet som kjørekar hos baker Andresen. Det skulle bli mer enn 50 års arbeidsinnsats for firmaet, og for dette mottok han i 1960 Kongens fortjenstmedalje for lang og tro tjeneste. I den siste perioden før pensjonsalder arbeidet han som inkassator. Marie og Even flyttet til datter Ragnhild og svigersønn Kolbjørn Sandberg i Johan Castbergsgate 16 og tilbrakte sine siste leveår der.

Ganske snart fikk familien husrom i Storgata 10, hos bakeren. Marie og Even skulle få i alt 11 barn, som alle vokste opp i bakgården hos Andresen. Flere av disse kom i arbeid i bakeriet, deriblant også Jens. Jenny og Jens fikk til å begynne med husrom hos søsknene Helga og Harald Christensen på Solerud. De hadde hele huset for seg selv etter at faren, Albert, døde i 1935. Moren Beathe døde i 1932. På Solerud fikk Jenny og Jens i 1943 sitt første barn, Marith.

Da krigen var over flyttet familien Pettersen til Brandbu hvor Jens startet bakervirksomhet i egen regi. Her avla Jens svenneprøve i 1946 og ble bakermester i 1947. I 1948 valgte han å overdra bakeriet til Alf Sandbæk. Ferden gikk så til Brøttum der det ble mulighet til å drive bakeriet til Paul Rogne. Familien hadde i 1946 økt ved at datteren Randi kom til verden i 1946. På Brøttum ble Bjørg født i 1948. Familien fikk bo hos Karen, f. 1903, og Paul Rogne, f. 1891 og hadde noen fine år. Jens hadde en bakerlærling og visergutt som het Lennart Samuelstuen. Framkomstmiddelet var sykkel om sommeren og rattkjelke på vinterstid. Mens de bodde på Rogne drev Jens også som baker på Vingnes.

Midt på 1950-tallet dro familien tilbake til Gjøvik. Jens fikk stilling som vaktmester på Ynglingen og drev der egen bevertervirksomhet. I denne perioden var han svært aktiv i kirkelig sammenheng som klokker og kirkeverge. På Tranberg sto sportskafeen ledig og denne leide og drev Jens en periode. De flyttet deretter til Jennys barndomshjem i Kallerudbakken 1. Huset ble for anledningen bygget på en etasje. Familien Pettersen bodde i 1. etasje, mens Margith og Valborg holdt til i 2. etasje. Eiendommen var stor og det var god plass til ett hus til. Jenny og Jens overtok tomt som fikk adressen Kallerudbakken 3. Her bygde de hus og kunne med fire barn flytte inn i 1962. I 1955 fikk de nemlig sønnen Tom mens de bodde på Ynglingen.

Jens må ha hatt en uro som gjorde at han ikke kunne holde ut så lenge på hvert sted. Han holdt heller ikke ut i ekteskapet og fant seg en ny livspartner. Sammen med henne begynte han et nytt liv i Ålsesund.